  Григорий Фомин Анжелика Тихонова корреспондент Удмуртиын тудву кошконлэсь кужмо вакытсэ оштолэзьлэн кыкетӥ декадаяз возьмало. Со сярысь Ижкарлэн тӧроез Олег Бекмеметьев «ВКонтакте» мерлыко вотэсысь бамаз ивортӥз. « Тудву кошкон вакытлы дасяськонмес азьланьтӥськом. Южтолэзь вошъяськытэк «плюс» возиськись температураос уг возьматы на, ӧнерчиос кужмо дырзэ (тудвулэсь – ред.) оштолэзьлэн кыкетӥ декадаяз возьмало » Олег Бекмеметьев, Ижкарлэн тӧроез Ижкарлэн тӧроез пусйиз, туэ толалтэ лымы эсэплэсь трос усиз, соин ик тудву но, азьло аръёсын ӵошатыса, трос луоз. Ву тудӟон улэ шедьыны быгатӥсь интыосын улӥсьёсты карлэн тӧроез ваньбурзы сярысь азьвыл ик сюлмаськыны куриз: азбаръёссэс лымылэсь но йӧлэсь утялтыны, канаваос гудыны, ву кошконлы люкетӥсь арбериоссэс утялтыны. « Тудву кошкон вакытэ ву пырон учыръёсты палэнтон понна спасательёслэн мобильной группировказы кылдытэмын. Отрядлэн туала техникаез вань: мотолодкаосыз, мотопомпаосыз, шуэрес учырысь калыкез утён понна аэроботэз » Олег Бекмеметьев, Ижкарлэн тӧроез Олег Бекмеметьевлэн кылъёсызъя, ву улэ шедьыны быгатӥсь интыосын лымы поттан ужъёс азьланьтӥсько. Сюресчиос ву кошкон канаваосты утялто, нош температура нольлэсь вылӥын возиськыны кутскиз ке, ву лэзён трубаос борды басьтӥськозы. Со сяна, южтолэзе Иж шурысь лымы шунам вуэз кыскыны кык насосной станция пуктыны кутскозы. Ву пырон учыръёсы юрттэт куронэн 072, 998-072 телефон номеръёсъя вазиськыны луэ. Тегъёс: Ижкар Удмуртия тудву тулыс инкуазь  